PRESSEMELDING

Oslo 27. april 2017

Espen Gjerde ny styreleder i Norsk Kaffeinformasjon

Espen Gjerde, direktør i Joh. Johannson Kaffe erstatter Torgeir Sveine fra Coop Norge Industri som styreleder i Norsk Kaffeinformasjon. Gjerde ble enstemmig valgt på generalforsamlingen 26. april 2017.

Gjerde har lang fartstid fra mat- og drikkenæringen, først Tine, deretter ulike lederoppgaver i Asko og Norgesgruppen. Før han kom inn i norsk kaffebransje i 2011 var han administrerende direktør i Meny.

– Jeg er opptatt av både kvalitet og opplevelse, sier Espen Gjerde. Norsk Kaffeinformasjon representerer en sterk kaffekultur hvor kvalitet alltid har stått i fokus. Kaffe er i tillegg nordmenns sosiale drikk og byr på positive opplevelser i hverdagen. Bransjen står sammen og deler kunnskap og erfaringer. Jeg gleder meg til å ta fatt på oppgaven, understreker Gjerde.

– Espen sitter i styret både i Solberg & Hansen, Dromedar, Nordic Approach og Varoma, og har all nødvendig erfaring og kunnskap som skal til for å lede vårt styrearbeid, sier Marit Lynes, daglig leder i Norsk Kaffeinformasjon.

Jan Erik Glimsholt fra Kjeldsberg Kaffebrenneri er nytt styremedlem. Ellers fortsetter resten av styret bestående av Bård Gundersen fra Black Cat Kaffe og Tehus, Atle Engelsen fra Jacobs Douwe Eberts Norge, Lise Raanaas Hovind fra Pals, Jan Fredrik Hagen fra Moccamaster Nordic og Liv Haugen fra Metos.